বিশ্বাসঘাতকদের ‘একঘরে’ করার নিদান দিলেন তৃণমূল সাংসদ

বাঁকুড়া: ফের প্রকাশ্যে দলের বেইমান ও বিশ্বাসঘাতকদের প্রতি একঘরে করার হুঁশিয়ারি দিয়ে বিতর্কে জড়ালেন বাঁকুড়ার তৃণমূল (TMC) সাংসদ অরুপ চক্রবর্তী (Arup Chakrabortty)। শনিবার বিকেলে বাঁকুড়ার (Bankura) বিকনা হাইস্কুল মাঠে মহিলা তৃণমূলের একটি সভায় হাজির হয়ে দলের কর্মীদের প্রতি সাংসদ বলেন, “অনেক বেইমান বিশ্বাসঘাতক আছে। যারা তৃণমূলের ছাতার তলায় থেকে ভোটের আগে বিশ্বাসঘাতকতা করে। ভোটের আগে যারা জোড়াফুলের বিরুদ্ধে গুজুর গুজুর ফুসুর ফুসুর করেন তাঁদের গ্রামে একঘরে করে দেবেন”। দলের একাংশের প্রতি সাংসদের এমন নিদান নিয়ে কটাক্ষ করতে ছাড়েনি বিজেপি।

২০২৬ বিধানসভা নির্বাচনকে ঘিরে নিজেদের ঘর গোছাতে শুরু করেছে শাসক তৃণমূল কংগ্রেস সহ সমস্ত রাজনৈতিক দল। ২০২৬-এর বিধানসভা নির্বাচনে বিরোধী রাজনৈতিক দলগুলির পাশাপাশি দলের গোষ্ঠীকোন্দল যে তৃণমূলের অন্যতম মাথাব্যথা, তা স্পষ্ট তৃণমূলের অন্দরে। এই পরিস্থিতিতে ভোটের অনেক আগে থেকেই জেলায় জেলায় দলের গোষ্ঠীকোন্দল মেটাতে উঠে পড়ে লেগেছে তৃণমূল নেতৃত্ব। ভোটে অন্তর্ঘাত এড়াতে এখন থেকেই শুরু হয়েছে নেতা কর্মীদের মধ্যে ঝাড়াই বাছাই প্রক্রিয়া। এবার প্রকাশ্যে সেই সুরই শোনা গেল বাঁকুড়ার তৃণমূল সাংসদ তথা তৃনমূলের বাঁকুড়া সাংগঠনিক জেলা সভাপতি অরুপ চক্রবর্তীর গলায়।

আরও পড়ুন: ভুয়ো ওষুধ কাণ্ডে মোদি সরকারকে নিশানা কীর্তি আজাদের

শনিবার বাঁকুড়ার বিকনায় মহিলা তৃণমূলের একটি সভায় বক্তব্য রাখতে গিয়ে দলের নেতা কর্মীদের একাংশকে হুঁশিয়ারি দিয়ে তিনি বলেন, “অনেক বেইমান, বিশ্বাসঘাতক আছে, যারা তৃণমূলের ছাতার তলায় থেকে ভোটের সময় দলের সঙ্গে বিশ্বাসঘাতকতা করার চেষ্টা করতে পারে।” এরপরই দলের কর্মীদের প্রতি নিদান দিয়ে তিনি বলেন, “ভোটের আগে যারা জোড়াফুলের বিরুদ্ধে গুজুর গুজুর ফুসুর ফুসুর করতে যাবে তাদের গ্রামে একঘরে করে দেবেন”।

মঞ্চে নিজের এই বক্তব্যের সমর্থনে পরে অরুপ চক্রবর্তী বলেন, “দল করতে হলে একটা দলই করতে হবে। সারা বছর তৃণমূল করব আর ভোটের সময় টিকিট না পেলে অন্য দলে চলে যাবো এমন কর্মীদের আমাদের দরকার নেই। যারা এমন বেইমানি করে তাদের সতর্ক করে দেওয়া হল। তাদের চিহ্নিত করার কাজও শুরু হয়েছে”।

এদিকে সাংসদের একঘরে করার নিদান নিয়ে তৃণমূলকে একহাত নিয়েছে বিজেপি। কেন্দ্রের প্রাক্তন মন্ত্রী সুভাষ সরকার বলেন, টাকা পয়সার ভাগাভাগি নিয়ে তৃণমূলের অন্দরের কোন্দল এমন জায়গায় পৌঁছেছে যে কর্মীদের মধ্যে ন্যুনতম বিস্বাসযোগ্যতাটুকুও নেই।